Azi, la ora 10.30, producţia de energie electrică a României a atins 10.107 MW putere orară, un nivel similar celui din perioada de dinainte de '89, când industria românească consuma cantităţi uriaşe de curent.

„De vină” pentru această producţie sunt centralele ce produc energie din surse regenerabile, mai precis cele eoliene, care acum funcţionează din plin. Altfel, consumul este firesc pentru această perioadă, circa 8.600 de Mwh (în urmă cu o lună, acesta era de 7.800- 8.000 de MWh).



Producţia de energie eoliană era, la ora menţionată, de peste 2.000 de MWh, printre cele mai mari din istorie, fiind pe locul trei ca sursă de producţie, după cărbuni şi apă, 2.650 MWh, respectiv 2.400 de MWh. În acelaşi timp, exporturile sunt la niveluri ridicate, 1.400 MWh, toate aceste exporturi fiind făcute de centralele eoliene. „Avem aceste valori-record de producţie pentru că se învârt din plin moriştile de vânt. Cam acesta este potenţialul nostru maxim de producţie, în cazuri execepţionale, dacă este foarte frig, ar mai putea intra 1.000 de MW pe cărbune , care ar duce producţia totală spre 11.000 de MW. Fără industrie, nu se poate mai mult”, a delcarat, pentru ECONOMICA.NET, Octavian Lohan, şeful Dispeceratului Energetic Naţional



Producţia de 10.100 de MWh este un record pentru ultimii 25 de ani. Precedentul record datează de la începutul acestui an, când, în 29 ianuarie, producţia atingea 9.800 de MWh.



Structura producţiei de electricitate de azi, ora 10.30, arăta astfel: 2.650 de MW la cărbune, 2.401 MWh la ape, 2.085 MWh la eolian, 1.504 MWh la hidrocarburi, 1.390 MWh la nuclear, 70 MWh la biomasă şi 7 MWh la fotovoltaic.



Consumul era de 8.779 de MWh iar exporturile de 1.329 de MWh.



Prin lege, toată producţia de energie din surse regenerabile este preluată în sistem. Această energie este ieftină, fiind subvenţionată de consumatori, astfel încât este competitivă la export. Prin urmare, de mai mult de 1 an şi jumătate, România este un exportator net de curent, între 600 şi 1.000 de MWh zilnic, toate aceste exporturi fiind făcute de aceste centrale, cu precădere de cele eoliene.



Capacitatea totală instalată în industria regenerabilelor a atins 4.800 de MW, adică aproape de trei ori cât produce centrala nucleară de la Cernavodă.





loading...